CX.  Monasterium Murense in protectionem S. Petri recipit omniaque privilegia ab Alexandro papa etiam data confirmat novaque superaddit.   (Laterani, Mart. 13.) [HERGOTT,  Genealog. diplom. gen. Habsb.,  II, 202.]
Author: Clemens III

CLEMENS episcopus, servus servorum Dei, dilectis filiis ANSELMO, abbati monasterii S. Martini Murensis ejusque fratribus, tam praesentibus quam futuris, regularem vitam professis, in perpetuum.

His qui, postpositis saecularibus desideriis voverunt in religionis habitu debitam Domino servitutem dependere, propensius apostolicum debet esse suffragium, ne cujuslibet temeritatis incursus aut eos a proposito revocet, aut robur, quod absit! religionis infringat. Eapropter, dilecti in Domino filii, vestris justis postulationibus clementer annuimus et praefatum monasterium, in quo divino mancipati estis obsequio, sub beati Petri et nostra protectione suscipimus, et ad instar felicis recordationis Alexandri papae praedecessoris nostri, praesentis scripti privilegio communimus; inprimis siquidem statuentes ut ordo monasticus, qui secundum Deum et B. Benedicti Regulam in eodem monasterio institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis, vestrisque successoribus et illibata permaneant. In quibus haec propriis duximus exprimenda vocabulis: Ecclesiam Buoches, ecclesiam Stannes, ecclesiam Gersowo, ecclesiam Riske, ecclesiam Chussennacho, ecclesiam Agetiswilare, ecclesiam Telleuwilare, ecclesiam Rordorf, ecclesiam Egenwilare, ecclesiam Stallenchon, ecclesiam Gorelinchon, ecclesiam Urtinchon; quintam partem decimarum in ecclesia Stallenchon; duodecimam partem decimarum in ecclesia Reinfriswile; vicesimam partem decimarum in ecclesia Surse; praedium Gersogo cum pertinentiis suis; praedium Spreitenbach, quo redduntur vobis septem hircinae pelles; praedium Buoches cum pertinentiis suis; praedium Chussennacho cum pertinentiis suis, praedium Gangolfeswile, praedium Trespach. In Waltrat novem mansos; praedium Alinchon cum pertinentiis suis; praedium Vicwile cum pertinentiis suis, praedium Cunentvellum, praedium Gopenowo cum pertinentiis suis; praedium Chalpac, praedium Wilperc, praedium Cholumbrowo, praedium Columhare, praedium Chutingen, praedium Tintinkon, praedium Hechilingen, praedium Totinkon, praedium Tulleheim, praedium Rainfriswile, praedium Rotwile cum pertinentiis suis; praedium Bellenchon cum pertinentiis suis; praedium Urdorf, praedium Spreitenbach, praedium Tellinchon, praedium Winchele, praedium Escherwile, praedium Boranwile, praedium Holunstraze, praedium Tegerano, praedium Otwizingen, praedium Hagenbuochon, praedium Ratolfesperc; praedium Winteswille, praedium Lennes, praedium Renferswile, praedium Boswile cum pertinentiis suis; praedium Ruti, praedium Woloswile, praedium Maswandom, praedium Gamelinchon, praedium Pensiwile, praedium Ipinchon, praedium Selenburon, praedium Tennenwile, praedium Schinsenacho, praedium Bozeberch, praedium Sizinchon; parochialem ecclesiam cum tribus capellis Hermoteswile Pozwilo, Wolon, sicut praedicta ecclesia et capellae victui et vestitui vestro sunt rationabiliter deputatae, sic vos in eas inpraesentiarum habere concedimus, et auctoritate apostolica confirmamus. Insuper etiam auctoritate praesentium indulgemus ut, si advocatus vester advocatiae jura transgrediens, in vos et in monasterium vestrum, aut in ea quae ad monasterium ipsum pertinent, exactiones indebitas exercuerit, et alias se gravem vobis et inutilem exhibuerit, nisi commonitus resipuerit, liceat, vobis alium advocatum eligere natu majorem de castro Abespurc, per quem jura ipsius monasteriis melius illibata a malefactorum rapinis et violentiis defendantur. Ipse etiam advocatus nullo modo quidquam de rebus monasterii, sive in fundis, sive in mancipiis, sive de ipsa advocatia cuiquam praestare audeat. Sepulturam quoque ipsius loci liberam esse decernimus, ut eorum devotionis et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat; salva tamen justitia ecclesiarum illarum a quibus mortuorum corpora assumuntur. Cum autem genenerale interdictum terrae fuerit, liceat vobis clausis januis, non pulsatis campanis, exclusis excommunicatis et interdictis, suppressa voce divina officia celebrare. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et beati Benedicti Regulam, providerint eligendum. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra et illibata permaneant eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et in ecclesiis vestris parochialibus dioecesanorum episcoporum canonica justitia. Ad indicium autem hujus a sede apostolica perceptae protectionis, aureum unum nobis nostrisque successoribus annis singulis persolvetis Si qua igitur in futurum ecclesiastica saecularisve persona, etc. Ego Clemens catholicae Ecclesiae episcopus. Ego Joannes presbyter cardinalis tit. Sancti Marci. Ego Albertus presbyter cardinalis tit. Sanctae Crucis in Jerusalem. Ego Alexius presbyter cardinalis tit. S. Susannae. Ego Jac. diaconus cardinalis S. Mariae in Cosmidin. Ego Gratianus Sanctorum Cosmae et Damiani diaconus cardinalis. Ego Gerardus S. Adriani diac. card. Datum Laterani per manum Moysi, sanctae Romanae Ecclesiae subdiaconi, vicem agentis cancellarii, III Idus Martii, indictione VII, Incarnationis Dominicae anno 1188, pontificatus vero domni Clementis papae III anno II.